**Ministru kabineta noteikumu projekta "Grozījumi Ministru kabineta 2014.gada 16.decembra noteikumos Nr.784 "Kārtība, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu 2014. – 2020. gada plānošanas periodā""
sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Eiropas Savienības struktūrfondu un Kohēzijas fonda 2014. – 2020.gada plānošanas perioda vadības likuma 8.pants, 20.panta 2.punkts un 26.panta sestā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Finanšu ministrija kā Eiropas Savienības struktūrfondu un Kohēzijas fonda (turpmāk – ES fondi) vadošā iestāde (turpmāk – vadošā iestāde) ar iniciatīvu vērsās pie ES fondu 2014. - 2020.gada plānošanas perioda vadībā iesaistītajām institūcijām, tai skaitā Latvijas Pašvaldību savienības, Latvijas Lielo pilsētu asociācijas, Latvijas Brīvo arodbiedrību savienības, Latvijas Tirdzniecības un rūpniecības kameras, Latvijas Pilsoniskās alianses, Nevalstisko organizāciju un Ministru kabineta sadarbības memoranda īstenošanas padomes, Latvijas Darba devēju konfederācijas, biedrības “Sabiedrība par atklātību - Delna” ar aicinājumu izvērtēt ES fondu 2014. - 2020.gada plānošanas perioda normatīvos aktus - Eiropas Savienības struktūrfondu un Kohēzijas fonda 2014. – 2020.gada plānošanas perioda vadības likumu (turpmāk – likums) un tam pakārtotos Ministru kabineta (turpmāk – MK) noteikumus. Atsaucoties uz minēto ierosinājumu tika saņemti priekšlikumi par grozījumu nepieciešamību atsevišķos tiesību aktos, tai skaitā MK 2014. gada 16.decembra noteikumos Nr.784 “Kārtība, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu 2014. – 2020. gada plānošanas periodā”” (turpmāk – MK noteikumi). Vadošā iestāde izvērtēja saņemtos ierosinājumus un uz to pamata ir izstrādājusi grozījumus MK noteikumos. Grozījumi paredz papildināt sadarbības partneru atbilstības nosacījumus, lai projektu īstenošanas procesā novērstu situāciju, kurā sadarbības partneris savus pienākumus un tiesības vēlas nodot vēl kādai citai personai, kura rezultātā nav atbildīga par projekta īstenošanā izvirzīto prasību īstenošanu, jo tai nav sadarbības līguma ar finansējuma saņēmēju. Tāpat, lai nodrošinātu operatīvu informācijas apmaiņu, ir precizēts MK noteikumu 16.2.apakšpunkts, nosakot, ka uzaicinājumu sadarbības iestāde nosūta elektroniski gan projektu iesniedzējiem, gan informācijai arī atbildīgajai iestādei. Papildus veikti precizējumi MK noteikumu 17.punktā. No spēkā esošās MK noteikumu 17.punkta redakcijas izriet, ka projektu iesniegumu vērtēšanu pirms atlases nolikumā noteiktā termiņa nedrīkst uzsākt. Šāds formulējums atbilst atklātām projektu iesniegumu atlasēm, taču šāda regulējuma nepieciešamība attiecībā uz ierobežotām projektu iesniegumu atlasēm nav viennozīmīgi nepieciešama. Ja atlase ir ierobežota, projektu iesniedzēju loks ir zināms, turklāt apstiprina un finansē visus projektu iesniegumus, kuri atbilst projektu iesniegumu vērtēšanas kritērijiem. Tādēļ ir mērķtiecīgi uzsākt projektu iesniegumu vērtēšanu, tiklīdz projekta iesniedzējs, kuram ir nosūtīts uzaicinājums piedalīties ierobežotā projektu iesniegumu atlasē, ir iesniedzis savu projektu, kas praksē faktiski arī tiek nodrošināts, ja projektu iesniegumu iesniegšanai noteikts salīdzinoši garš termiņš. Atbilstoši spēkā esošajai redakcijai – gadījumā, ja vienā specifiskā atbalsta mērķī ierobežotā projektu iesniegumu atlasē ir paredzēts iesniegt vairākus projektus ar nobīdi laikā (piemēram, viens gads), jāizsludina vairākas atlases (katrreiz saskaņojot atlases nolikumu ar Finanšu ministriju un attiecīgo ministriju). Ja šāda nosacījuma nebūtu un projektus varētu uzsākt vērtēt, negaidot projektu iesniegumu iesniegšanas termiņa beigas, būtu pietiekami izsludināt tikai vienu atlasi uz attiecīgi ilgāku termiņu. Tāpat precizēta MK noteikumu 24.punkta redakcija, ņemot vērā, ka praksē sadarbības iestādes atzinums par republikas pilsētas pašvaldības veikto projektu iesniegumu atlasi tiek sniegts ne vien pirms lēmuma par projekta iesnieguma apstiprināšanu, apstiprināšanu ar nosacījumu vai noraidīšanu pieņemšanas, bet arī pirms atzinuma par lēmumā ietverto nosacījumu izpildi sniegšanas.Veikti tehniska rakstura precizējumi MK noteikumu 49.punktā, ņemot vērā, ka informācija par bankas rekvizītiem netiek norādīta līgumā vai vienošanās par projekta īstenošanu, bet gan pirmajā maksājuma pieprasījumā. Tāpat redakcionāli precizējumi veikti MK noteikumu 51.punktā, lai būtu noteikti saprotams, ka gadījumā, ja nepieciešams līguma grozījumu priekšlikumu precizēt, sadarbības iestāde minēto priekšlikumu nenoraida.Papildus ir veikti tehniska rakstura precizējumi MK noteikumu pielikumos, ņemot vērā praksē konstatētās nepilnības. Piemēram, projekta iesnieguma veidlapā esošās tabulas papildinātas ar piezīmju sadaļu, jo var rasties situācijas, kad nepieciešams iekļaut papildus informāciju. Veikti precizējumi terminoloģijā, lai atvieglotu minēto tabulu lietojumu.  |
| 3. | Projekta izstrādē iesaistītās institūcijas | Finanšu ministrija kā vadošā iestāde. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | MK noteikumu projekta mērķa grupa ir ES fondu vadībā iesaistītās institūcijas, kā arī esošie un potenciālie ES fondu finansējuma saņēmēji. MK noteikumu projektā paredzētās izmaiņas precizē šobrīd spēkā esošo normu tvērumu, tai skaitā padara šīs normas redakcionāli saprotamākas to piemērotājiem. |
| 2. | Tiesiskā regulējuma ietekme uz tautsaimniecību un administratīvo slogu | Nav tiešas ietekmes uz tautsaimniecību un administratīvo slogu. MK noteikumu projekts ES fondu vadībā iesaistītām institūcijām un finansējuma saņēmējam nemaina tiesības un pienākumus, kā arī veicamās darbības, bet gan precizē to tvērumu. |
| 3. | Administratīvo izmaksu monetārs novērtējums | MK noteikumu projekts šo jomu neskar, jo darba apjoms paliek nemainīgs. |
| 4. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | MK noteikumu projekts ir izstrādāts pēc šīs anotācijas ietvaros minētā izvērtējuma rezultātā vadošajā iestādē saņemtajiem ierosinājumiem. Sabiedrības pārstāvji varēs līdzdarboties MK noteikumu projekta izstrādē, sniedzot atzinumu par to pēc noteikumu projekta izsludināšanas Valsts sekretāru sanāksmē. Noteikumu projekts pirms izsludināšanas Valsts sekretāru sanāksmē ir publicēts tīmekļa vietnē www.fm.gov.lv sadaļā sabiedrības līdzdalība un tīmekļa vietnē www.esfondi.lv apakšsadaļā Ministru kabineta noteikumi. |
| 2. | Sabiedrības līdzdalība projekta izstrādē | Sabiedrības pārstāvju iebildumi un priekšlikumi nav saņemti. |
| 3. | Sabiedrības līdzdalības rezultāti | Sabiedrības pārstāvju iebildumi un priekšlikumi nav saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | ES fondu īstenošanā un vadībā iesaistītās institūcijas.  |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunu institūciju izveide, esošu institūciju likvidācija vai reorganizācija nav paredzēta. MK noteikumu projekts neietekmē pārvaldes funkcijas un institucionālo struktūru, kā arī MK noteikumu projekts neietekmē pārvaldes cilvēkresursus. |
| 3. | Cita informācija | Nav. |

Anotācijas III, IV un V sadaļa – projekts šīs jomas neskar.

Finanšu ministre D.Reizniece-Ozola

Logina, 67095480

Zane.Logina@fm.gov.lv